Taksiautoja seisoi tyhjän panttina Iisalmessa eilen, vaikka toisaalla terveyskeskuksessa oli kyydin odottelijoita.

Iisalmen taksiasemalla kuljettajat Jukka Kinnunen (vas.), Emmi Laitanen ja Pekka Laurila puivat Kela-taksitilannetta.­

Iisalmen taksiasemalla on odottava tunnelma. Piha on autoja täynnä, vaikka kilometrin päässä terveyskeskuksella asiakkaita olisi kyytiä vailla.

Alueen taksiyrittäjät osallistuivat Kelan kilpailutukseen yhdessä Pohjois-Karjalan alueen autoilijoiden kanssa ja takkiin tuli.

– Kyse ei ole siitä, ettemme haluaisi ajaa näitä ajoja. Kaikki varmasti haluavat ajaa, mutta meille tarjotut sopimusehdot ovat kohtuuttomat, arvioi Iisalmen Aluetaksi Oy:n hallituksen puheenjohtaja Tarja Heinonen.

Iisalmen terveyskeskuksessa odotteli Kela-kyydin tarvitsijoita rankkojen dialyysihoitojen jälkeen. Autot olivat pahasti myöhässä.

Iisalmessa taksikopissa odottelivat tilauksia Kari Komulainen (vas.), Juuso Sirviö ja Tarja Heinonen.­

Paikallisia taksikuskeja ilmiselvästi jurppii heidän syyllistäminen syntyneestä tilanteesta. Autoja olisi tarpeeksi ajossa, jos kaikki autoilijat olisivat uuteen sopimukseen tarttuneet, mutta kolikossa on aina kaksi puolta.

– Kyllä me ymmärrämme, että alennuksia pitää antaa isoissa kilpailutuksissa. Me annamme niitä itsekin sote-ajojen suhteen. Meillä on kuitenkin kaikilla autoissa toimivat mittarijärjestelmät, mutta nyt pitäisi lähteä hankkimaan uuden sopimuksen edellyttämät Semel-taksamittarit, Heinonen arvioi.

– Jos saisimme ajaa vanhoilla mittareilla ja asiasta lähdettäisiin oikeasti neuvottelemaan, niin sopimuksiakin varmasti syntyisi, hän sanoi.

– Nyt ei kukaan ole ollut suoraan yhteydessä, eikä mitään oikeita neuvotteluja ole käyty, taksiyrittäjät manailevat.

– Onhan tämä erikoista, että vapautetaan taksiliikenne, mutta samalla suljetaan osa autoilijoista pois Kela-ajoista. Kuinka pitkään tätä katsotaan, kysyy pitkän linjan taksiautoilija Jukka Kinnunen.